32. NAVADNA NEDELJA

Prvo berilo: Kdor išče modrost, jo tudi najde
Mdr 6,12‑16

Berilo iz knjige Modrosti.

Blesteča in neugasljiva je modrost,
z lahkoto se da spoznati tistim, ki jo ljubijo,
najti tistim, ki jo iščejo;
vnaprej se da spoznati takim, ki po njej hrepenijo.
Kdor se bo k njej zgodaj odpravil, se ne bo utrudil,
ker bo odkril, da sedi pri njegovih vratih.
Če se kdo zanjo navduši, doseže popolno preudarnost,
kdor bo zaradi nje bedel, bo kmalu brez skrbi.
Kajti sama hodi okoli in išče take, ki so je vredni,
dobrohotno se jim prikaže na njihovih potih
in pri vsaki misli jim pride naproti.

Božja beseda.

Spev z odpevom
Ps 63,2‑8 (R 2b)-

Odpev: Moj Bog, mojo dušo žeja po tebi.

O Bog, moj Bog, željno te iščem,
mojo dušo žeja po tebi;
moje telo koprni po tebi
kakor suha in izčrpana zemlja po vodi. Odpev.

Vate sem se zamaknil v svetišču,
da bi uzrl tvojo moč in tvojo slavo.
Tvoja dobrota je boljša kakor življenje,
moje ustnice te smejo slaviti. Odpev.

Zato te bom slavil v svojem življenju,
v tvojem imenu bom dvigal svoje roke.
Kakor z najboljšimi jedili se bo nasičevala moja duša,
v veselju te bodo hvalila moja usta. Odpev.

Spominjal se te bom na svojem ležišču,
v zgodnjem jutru bom premišljeval o tebi;
kajti ti si mi pomagal,
v senci tvojih peruti se radujem. Odpev.

Drugo berilo: Vsi bomo deležni vstajenja
1 Tes 4,13‑18

Berilo iz prvega pisma apostola Pavla Tesaloničánom.

Nočemo, bratje, da ne bi vi ničesar vedeli o tem,
kako je s tistimi, ki so zaspali,
tako da se ne boste vdajali žalosti 
kakor drugi, ki nimajo upanja.
Če namreč verujemo, da je Jezus umrl in vstal, 
bo Bog tiste, ki so zaspali v Jezusu, 
privedel skupaj z njim.
Oprti na Gospodovo besedo vam rečemo tole:
mi, ki še živimo in bomo ostali do Gospodovega prihoda,
nikakor ne bomo prehiteli zaspalih.
Kajti sam Gospod bo ob povelju,
ob nadangelskem glasu in ob božji trobenti stopil z neba.
Najprej bodo vstali tisti, ki so umrli v Kristusu.
Potem pa bomo mi, ki živímo in bomo ostali,
skupaj z njimi odnesěni na oblakih v nebo, naproti Gospodu:
tako bomo zmeraj z Gospodom.
S temi besedami se torej tolažite med seboj.

To je Božja beseda.
Krajša oblika drugega berila: Vsi bomo deležni vstajenja
1 Tes 4,13‑14

Berilo iz prvega pisma apostola Pavla Tesaloničanom.

Nočemo, bratje, da ne bi vi ničesar vedeli o tem,
kako je s tistimi, ki so zaspali,
tako da se ne boste vdajali žalosti 
kakor drugi, ki nimajo upanja.
Če namreč verujemo, da je Jezus umrl in vstal, 
bo Bog tiste, ki so zaspali v Jezusu, 
privedel skupaj z njim.

To je Božja beseda.

Aleluja Mt 24,42a.44

Aleluja. Bodite budni, ker ne veste,
ob kateri uri bo prišel Sin človekov. Aleluja.

Evangelij: Gospod prihaja, pojdimo mu naproti
Mt 25,1‑13

‡Iz svetega evangelija po Mateju.

Tisti čas je Jezus povedal svojim učencem tole priliko:
»Nebeško kraljestvo bo podobno desetim devicam,
ki so vzele svoje svetilke in šle ženinu naproti.
Pet izmed njih je bilo nespametnih in pet preudarnih.
Nespametne so vzele svoje svetilke, 
niso pa s seboj vzele olja.
Preudarne pa so s svetilkami vred vzele v posodicah olje.
Ker se je ženin mudil, 
so vse podremale in zaspale.
Opolnoči pa je nastalo vpitje: 
›Glejte, ženin! Pojdite mu naproti!‹
Tedaj so vse device vstale in pripravile svoje svetilke.
Nespametne so rekle preudarnim:
›Dajte nam svojega olja, ker naše svetilke ugašajo!‹
Toda preudarne so odvrnile:
›Verjetno ga ne bo dovolj za nas in vas.
Pojdite raje k prodajalcem in si ga kupite!‹
Medtem ko so šle kupovat, pa je prišel ženin,
in tiste, ki so bile pripravljene, so šle z njim na svatbo
in vrata so se zaprla.
Pozneje so prišle še druge device in govorile:
›Gospod, gospod, odpri nam!‹
On pa je odgovóril:
›Resnično, povem vam: Ne poznam vas!‹
Bodite torej budni, ker ne veste ne dneva ne ure!«

Poslušali smo Kristusov evangelij.